I Nordjylland har Skagen gjort sig bemærket i et tvivlsomt cykelkapløb. Der blev sidste år stjålet 265 cykler, næsten dobbelt så mange cykeltyverier pr. indbygger som i Aalborg og næsten fem gange så mange cykler pr. indbygger som i Hobro, viser nye tal fra Danmarks Statistik. - Tusindvis af cykler forsvinder hvert år, og de cykler, vi erstatter, er givetvis kun toppen af isbjerget, fordi folk ikke nødvendigvis anmelder det. Det kan være fordi cyklen ikke er forsikret, eller fordi den ikke har været sikret ordentligt mod tyveri. Det er især slemt i de større byer, og mange er ganske afhængige af deres cykler, så man kan spare sig selv for en masse ved at passe lidt bedre på sin cykel, siger salgschef Gunnar Steffensen fra Topdanmark i Nordjylland. Cyklen er alt for ofte et nemt og tilgængeligt bytte for tyveknægte, der har travlt. Det drejer sig typisk om brugstyverier, altså situationer, hvor en langfingret person har brug for en cykel til at komme et sted hen, og derfor vælger at stjæle sig frem. Og det er et problem, der bliver større. Sidste år blev der stjålet næsten 1000 cykler mere end i 2005. - De fleste kender til fornemmelsen af at have mistet en cykel. Ærgrelsen, forsinkelsen, de tabte minder, der var forbundet med cyklen, og problemer med at finde kvitteringen for låsen. Men heldigvis er det ganske let at sikre sin cykel mod tyveri, siger Gunnar Steffensen. Ifølge Topdanmark er der nogle simple, men effektive råd, der kan sikre din cykel mod at ende i de forkerte hænder: Gode råd til at sikre cyklen: o Husk at cykellåsen skal have mærket VARAFAKTA og DVN. o Sørg for at låse cyklen. Helst også med en kædelås, som hægtes om et cykelstativ. o Husk også at passe på det låsebevis, du får sammen med din lås hos forhandleren o Parker helst i cykelkældre, aflåste gårde og garager. o Undgå at parkere på mørke og øde steder. o Gem cyklens stelnummer. o Gem kvittering med købsdato, forhandlerstempel og underskrift. Anmeldte cykeltyverier 2006. Skagen 265 Aalborg 2210 Hobro 76 Hirtshals 102 Antal stjålne pr. 1000 indbyggere Skagen 23 Aalborg 13 Hobro 5 Hirtshals 7 Kilde: Danmarks Statistik

Referat:
På landsbasis blev der i 2006 anmeldt 66.273 cykeltyverier. Men Skagen er faktisk et af de steder, hvor man skal være mest nervøs for sin cykel.